ธปท.ตั้งศูนย์ทดสอบฟินเทค
เน้นส่งเสริมนวัตกรรมใหม่ คุ้มครองผู้บริโภค คุมความเสี่ยง
20 ก.ย. 2559

เน้นส่งเสริมนวัตกรรมใหม่ คุ้มครองผู้บริโภค คุมความเสี่ยง
ธปท.เตรียมเปิดศูนย์ทดสอบและพัฒนานวัตกรรมเพื่อนำร่องศึกษาบริการฟินเทคที่จะมาเปิดในประเทศไทย และกำหนดแนวทางการกำกับที่เหมาะสม ด้าน “กรณ์” เปิดตัวเว็บ “รีฟินน์” รับรีไฟแนนซ์บ้าน
รายงานข่าวจากธนาคารแห่งประเทศไทย (ธปท.) เปิดเผยว่า ในเร็วๆ นี้ ธปท.จะดำเนินการจัดตั้งศูนย์ทดสอบและพัฒนานวัตกรรมที่นำเทคโนโลยีใหม่ๆ มาสนับสนุนการให้บริการทางการเงิน เพื่อเปิดโอกาสให้มีการพัฒนาผลิตภัณฑ์และบริการทางการเงินที่ใช้เทคโนโลยีที่ทันสมัย (ฟินเทค) ที่จะนำมาเปิดให้บริการในไทย เพื่อให้เกิดการศึกษาการให้บริการต่างๆ ภายใต้ต้นทุนค่าบริการที่เหมาะสม มีความปลอดภัย และเป็นประโยชน์ต่อผู้บริโภคและระบบการเงิน
นอกจากนี้ ธปท.จะได้นำเอาบริการที่เปิดนำร่องเหล่านี้มาพิจารณาปรับหลักเกณฑ์การกำกับดูแลให้เหมาะสมยิ่งขึ้น ดูข้อจำกัดด้านกฎระเบียบเดิมที่เป็นอุปสรรคกับฟินเทค เพื่อให้สอดคล้องกับแผนพัฒนาระบบสถาบันการเงินระยะที่ 3 ของ ธปท. และนโยบายของภาครัฐในการสนับสนุนเศรษฐกิจและบริการแบบดิจิทัลต่อไป
สำหรับศูนย์การทดสอบนี้ ธปท.จะเปิดโอกาสให้ธนาคารพาณิชย์ สถาบันการเงินที่ไม่ใช่ธนาคารพาณิชย์ (นันแบงก์) และบริษัท ฟินเทค ที่สนใจเข้าร่วมการทดสอบมาให้บริการนำร่องแก่ผู้บริโภคจริงแบบจำกัดผลภายในระยะเวลา สภาพแวดล้อมที่กำหนด และผู้ให้บริการเข้าใจบริบทต่างๆ ของธุรกรรมการเงินใหม่ๆ ได้ดียิ่งขึ้น ขณะเดียวกันก็สามารถดูช่องโหว่ รวมทั้งความเสี่ยงที่จะเกิดขึ้นทั้งกับผู้ให้บริการ ผู้ใช้บริการ และระบบได้ ที่สำคัญ ธปท.จะได้ศึกษาแนวทางการกำกับได้อย่างเหมาะสมด้วย
ทั้งนี้ ขอบเขตการทดสอบของศูนย์ทดสอบฯ จะมีหลักสำคัญ 3 ด้าน คือ 1.ส่งเสริมให้เกิดนวัตกรรมทางการเงินใหม่ 2.วางแนวทางการคุ้มครองผู้บริโภคที่เหมาะสม และ 3.หาแนวทางร่วมกันเพื่อจำกัดความเสียหาย เพื่อลดผลกระทบกับผู้บริโภคและต่อเสถียรภาพระบบการเงิน อย่างไรก็ดีที่ผ่านมามีผู้สนใจขอใบอนุญาตให้บริการการเงินระหว่างบุคคลต่อบุคคล (P2P) แล้วประมาณ 20 ราย
นายกรณ์ จาติกวณิช ประธาน บริษัท รีฟินน์ อินเตอร์เนชั่นแนล ดอท คอม เปิดเผยในงานเปิดตัวเว็บไซต์ www.refinn.com ให้บริการรีไฟแนนซ์บ้านผ่านช่องทางออนไลน์ โดยจะมีการรวบรวมโปรโมชั่นจากธนาคารต่างๆ มาเปรียบเทียบการหาโปรโมชั่นที่ดีที่สุดเสนอต่อลูกค้าที่มาใช้บริการโดยไม่คิดค่าใช้จ่าย เพื่อช่วยลดภาระหนี้บ้าน ซึ่งหากบ้านเฉลี่ยราคา 2-3 ล้านบาท หากเลือกโปรโมชั่นที่ดีที่สุดสามารถประหยัดเงินได้ 1 ล้านบาท
นอกจากนี้ คาดว่าในปีนี้จะมีผู้มาใช้บริการเว็บไซต์ www.refinn.com มูลค่า 1,000 ล้านบาท และจะเพิ่มเป็น 1 หมื่นล้านบาท ในปี 2560 โดยปัจจุบันที่มีการรีไฟแนนซ์ 6 หมื่นล้านบาท/ปี ขณะที่สินเชื่ออสังหาริมทรัพย์ที่สามารถรีไฟแนนซ์ได้มีมูลค่าถึง 2.1 ล้านล้านบาท